钦定古今图书集成/明伦汇编/官常典/第291卷 > 刘淑
## 钦定古今图书集成/明伦汇编/官常典/第291卷 > 刘淑

按《后汉书》本传：“淑字仲承，河间乐成人也。祖父称，司
隶校尉。淑少学，明五经，遂隐居，立精舍，讲授诸生常
数百人。州郡礼请，五府连辟，并不就。永兴二年，司徒
种暠举淑贤良方正，辞以疾。桓帝闻淑高名，切责州
郡，使舆病诣京师。淑不得已而赴洛阳，对策为天下
第一，拜议郎。又陈时政得失，灾异之占，事皆效验。再”
迁尚书，纳忠建议，多所补益。又再迁侍中、虎贲中郎
将。上疏以为宜罢宦官，辞甚切直。帝虽不能用，亦不
罪焉。以淑宗室之贤，特加敬异，每有疑事，常密谘问
之。灵帝即位，宦官谮淑与窦武等通谋，下狱自杀。